Date: 1509
Issuing place: Viborg
Country: Suomi
Language: saksa
Document type: Yksityiset, Kirjeet

Minenn ganss willigen denst midt erbedinge alles guden nu vnde tho allen tijden stedes thouoren. Ersamen vorsichtigen vnnde wolwiszedenn heren, voge jk juwe vorsichtichden tho weten, dat jk hebbe ghekopslaget midt Diderick Eppensche[de], so dat he mj schuldich bleff xj last heringes. Dusszen herinck solde he mj tho leueren, wen de ersten lubesken sceppe jnt lant kemen, vnnd solde mj tho leueren guden ffarsken herinck. Sus, ersamen leuen heren, alszo jk horede dat dar sceppe ghekomen weren, also hebbe jk myn bodt vnde minen knecht tho sandt an Diderick Eppenschede vmme szodane herinck tho entfangende alszo he mj schuldich vnnd plichtich was. Alszo hefft he minen knechte tho leueret v[½] last stromelinck, dar ik ghenen Russen mede tholeueren kan, vnnde jk ok vore ghenen herinck vor kopen kan. Al vore koffte jk en dar vo&#x0364;r, vnnd keme he tho Muskaw, he worde mi wedder vmme ghesandt vnde moste noch grodt schade gelt dar tho betalen. Sus, ersamen leuen heren, sende jk eynen tunne heringes an juwe ersamheyt, dat gij mogen seen wadt gudes vnnde wadt packninck dat jd is, dar jk vmme scriuen; kan jd de ersame rat van Reuell erkennen, dat jd kopmans gudt is, mj szall dar on ghenogen; kan jd ok de ersame rat erkennen, dat id ghen kopmans gudt js, szo hope jk des tho Gode vnde tho rechte, dat Eppenschede mach sin ffalske gudt suluen beholden vnnde geue mj alszo ffele geldes alszo mi de Russe solde hebben ghegeuen, dem jk den herinck vorkofft hadde, de lasst vor lxiij mark rigisch. Vnnde vort bidde jk juwe ersamheyt, dat gij willen jn dechtenisse nemen dusse stromelinck; sszall hij lichgen tho sinen besten vnnde vp sin euentur, jk hebbe o&#x0364;n deme rade van Wijborch gheantwordet. Jk will mj dar nicht mede bekummeren, sunder he beuelen wem he will vnnde vorkopen weme he will. Vore ghenen herinck will jk o&#x0364;n entfangen vnnde ok wil jk ghenen herinck von o&#x0364;m hebben, sunder he geue mj mjn gelt vore xj last heringes vnnde vore de last lxiij marck rigisch. Sus, ersamen leuen heren, js mine demodige bede, gij woll willen doon vnde laten dussze tunne heringes woll be seen. De herinck js dar jn ghepakket. Alszomen eynen thouer ffuel szees jn eyne tunne sludt, alszo kann juwe ersamheyt marken wadt guder packninck id veszen kan. Vnnd vort js mine denstlike bede, de ersame radt mj hijr wolde eyn scrifftlick antwort vp benalen wur jk mj na richten szolde. Jk hebbe om iij offte iiij breue ghescreuen jk ken ghen antwort van om krigen. Sus moidt jk on juwe ersamheyt scriuen vnde hope des genszliken, dat jd juwe ersamheyt szo warde vogen, dat jk eyn antwort krige vnnd dat he beholde sinen ffulen herinck vnde gegeuen mj myn gelt alszo ffele alszo jk van den Russen szolde ghehadt hebben, wen de herinck were gudt ghewest vnnde jk o&#x0364;n tho rechter tijdt ghekregen hadde. Hiir mede jk juwe ersamheyt Gode salich vnde ghesundt beuele tho langer wolffort. Ghescreuen jn Wijborch des donredages vore krutwiginge jnt jar negen. Herman Scroder. Adress: Den ersamen vnde voresichtigen vnde wolwiszenden heren borgermesteren vnde ratmanne der stadt Reuell denstliken.